அமீதா பானு (மற்போர் வீராங்கனை)

அமீதா பானு (Hamida Banu) இந்தியாவின் முதல் பெண் மற்போர் வீராங்கனை ஆவார். 1937 இல் அறிமுகமான நேரத்திலிருந்து ஒரு தசாப்தத்திற்கும் மேலாக மற்போர் சுற்றுகளில் ஆதிக்கம் செலுத்திய இவர், அபாரமான வலிமை மற்றும் உறுதிக்காக அறியப்பட்டார். பானு 'அலிகரின் அமேசான்' என்றும் அழைக்கப்பட்டார். இவர் அந்த நேரத்தில் பல இந்திய மற்போர் வீரர்களுக்கு எதிராக சவால் விடுத்து போட்டியில் வெற்றி பெற்றார். ஐரோப்பாவில் மற்போர் போட்டிகளிலும் பங்கேற்றுள்ளார்.

மற்போர் பெண்களுக்குத் தடையாக இருந்த சமயத்தில், ஒரு முஸ்லிம் பெண்ணாக இருப்பதால், பர்தா வழக்கத்தைப் பின்பற்ற வேண்டும் என்பதற்காக, இவர் பல பாலின மற்றும் மத நிலைப்பாடுகளை எதிர்த்துப் போராடி அதை உடைத்தார்.

 ஆரம்பகால வாழ்க்கை மற்றும் பின்னணி 
1920 களின் முற்பகுதியில் உத்தரப்பிரதேசத்தில் உள்ள அலிகரில் பிறந்த அமீதா பானு  தனது 10வது வயதில் நாதர் பகெல்வான் என்ற பிரபல மற்போர் வீரரால் தற்காப்புக் கலைகளில் பயிற்சி பெறத் தொடங்கினார். பானுவின் ஆரம்பகால வாழ்க்கையைப் பற்றி அதிகம் அறியப்படவில்லை.

 மற்போர் வாழ்க்கை மற்றும் குறிப்பிடத்தக்க போட்டிகள் 
அமீதா பானு, மற்போர் வீரராக தனது வாழ்க்கையைத் தொடங்கினார். அந்த நேரத்தில் இந்தியாவில் பெரும்பாலான விளையாட்டுகள் குறிப்பாக மற்போர் ஆண் ஆதிக்கம் நிறைந்த இடமாக இருந்தது. சலாம் பகெல்வான் என்ற உள்ளூர் மற்போர் வீரரின் கீழ் அலிகரில் தனது பயிற்சியைத் தொடங்கினார்.

மற்போர் பயிற்சி இடங்களுக்குள் பெண்களின் நுழைவு பெரும்பாலும் தடைசெய்யப்பட்டதால், பானு ஆண் மற்போர் வீரகளின் உதவியை நாடினார். இது பெரும் விமர்சனத்தைப் பெற்றது. இந்த போட்டிகளில், அமீதா ஆண்களைப் போலவே விளையாட்டு உடையை அணிந்திருந்தார். இது பழமைவாத ஆண்களின் எதிர்ப்பைத் தூண்டியது. பெண்கள் சண்டைக்கு தகுதியானவர்கள் அல்ல என்று அவர்கள் கருதினர். இதனால் இவருக்கு எதிராக மற்போர் செய்ய மறுத்துவிட்டனர்.  அதே நேரத்தில், பாபா பகெல்வான் போன்ற ஆண் மற்போர் வீரர்கள், இவரை திருமணம் செய்து கொள்ளுமாறு அல்லது ஒரு மல்யுத்த போட்டியில் தங்களை தோற்கடிக்குமாறு சவால் விடுத்தனர் .

பல ஆண் மற்போர் வீரர்களுக்கு எதிரான தனது போராட்டத்தில் பானு வெற்றி பெற்றாலும், பஞ்சாபில் உள்ள மரபுவழி சமூகம் மற்போரின் மீதான இவரது ஆர்வத்தை ஏற்க மறுத்து, அவமானங்கள் மற்றும் உடல்ரீதியான தாக்குதல்களால் இவரை குறிவைத்தது. விரைவில், அதிலிருந்து இவர் தப்பி ஓடுவதைத் தவிர வேறு வழியில்லை.

மற்போர் ஒரு மனிதனின் விளையாட்டு என்ற பரவலான கருத்து பானுவின் வாழ்க்கைக்கு தடையாக இருந்த வேறு இரண்டு அறியப்பட்ட நிகழ்வுகளும் இருந்தன. தி டைம்ஸ் ஆஃப் இந்தியாவின் கருத்துப்படி, ஆண் மற்போர் வீரர் ராம்சந்திர சாலுங்கே உடனான ஒரு போட்டியை உள்ளூர் மற்போர் கூட்டமைப்பு எதிர்த்ததால் ரத்து செய்யப்பட்டது. மற்றொரு முறை அமீதா ஒரு ஆண் எதிரியைத் தோற்கடித்தபோது பொதுமக்கள் கூச்சலிட்டு இவர் மீது கல்லெறிந்த சம்பவமும் நடைபெற்றது. இறுதியில் காவல்துறை அதிகாரிகள் தலையிட்டு வன்முறையைத் தடுத்தனர்.

பானு 1930-1950 வரையிலான தனது வாழ்க்கையில் 320 மற்போர் போட்டிகளில் வெற்றி பெற்றதாக அறியப்படுகிறது. 1937 ஆண்டு ஆக்ராவில் இலாகூர் மற்போர் வீரர் ஃபெரோஸ் கானுடன் இவர் மோதிய முதல் மற்போர் போட்டி ஒரு திருப்புமுனையாக அமைந்தது. 

1954 இல், பானு மும்பையின் வல்லபாய் படேல் விளையாட்டு அரங்கத்தில் ஒரு நிமிடத்திற்குள் உருசிய மற்போர் வீரரான வேரா சிஸ்டிலினை தோற்கடித்தார். அதே வருடத்தின் பிற்பகுதியில், இவர் சிங்கப்பூரின் பெண் வீராங்கனையான ராஜா லைலாவுடன் மற்போர் செய்தார். அதன்பின் ஐரோப்பிய மற்போர் வீரர்களுக்கு சண்டைக்கு சவால் விடுத்தார்.

 மல்யுத்தத்திற்கு பிந்தைய வாழ்க்கை 
ஐரோப்பாவில் மிகவும் விளம்பரப்படுத்தப்பட்ட மற்போர் போட்டிகளுக்குப் பிறகு, பானு மற்போர் அரங்கத்திலிர்நுது மறைந்தார். சலாம் பகெல்வான் என்பவரை திருமணம் செய்து கொண்டதாக அறியப்படுகிறது. பானு தனது கணவரிடமிருந்து குடும்ப வன்முறையை எதிர்கொண்டார். பானு ஐரோப்பாவிற்கு செல்வதைத் தடுக்க இவரை அடித்தார். இதன் விளைவாக இவரது கைகள் உடைந்தன என்று அறிக்கைகள் தெரிவிக்கின்றன.

பானும் இவரது கணவரும் மும்பை மற்றும் கல்யாண் போன்ற இடங்களில் பால் வியாபாரத்தில் ஈடுபட்டனர். இறுதியில், சலாம் பகெல்வான் அலிகர் திரும்பினார். பானு கல்யாணில் தங்கினார். பானு பால் விற்பது, கட்டிடங்களை வாடகைக்கு விடுவது, வீட்டில் தயாரிக்கப்பட்ட தின்பண்டங்களை விற்பது போன்றவற்றில் ஈடுபட்டார்.

 இறப்பு 
அமீதா பானு 1986 இல் இறந்தார்.

 மேற்கோள்கள் 

பகுப்பு:இந்தியப் பெண் விளையாட்டு வீரர்கள்
பகுப்பு:இந்திய மற்போர் வீரர்கள்